CELEX: 52017PC0061
Language: el
Date: 2017-02-07
Title: Πρόταση EKTEΛΕΣΤΙΚΗ ΑΠΟΦΑΣΗ ΤΟΥ ΣΥΜΒΟΥΛΙΟΥ που επιτρέπει στη Δημοκρατία της Εσθονίας να εφαρμόσει ειδικό μέτρο παρέκκλισης από το άρθρο 287 της οδηγίας 2006/112/ΕΚ σχετικά με το κοινό σύστημα φόρου προστιθέμενης αξίας

ΕΥΡΩΠΑΪΚΗ ΕΠΙΤΡΟΠΗ
            Βρυξέλλες, 7.2.2017
            COM(2017) 61 final
            2017/0018(NLE)
            Πρόταση
            EKTEΛΕΣΤΙΚΗ ΑΠΟΦΑΣΗ ΤΟΥ ΣΥΜΒΟΥΛΙΟΥ
            που επιτρέπει στη Δημοκρατία της Εσθονίας να εφαρμόσει ειδικό μέτρο παρέκκλισης από το άρθρο 287 της οδηγίας 2006/112/ΕΚ σχετικά με το κοινό σύστημα φόρου προστιθέμενης αξίας
            
               
         
         
            
               ΑΙΤΙΟΛΟΓΙΚΗ ΕΚΘΕΣΗ
            
            
               Σύμφωνα με το άρθρο 395 παράγραφος 1 της οδηγίας 2006/112/ΕΚ
                  1
               , της 28ης Νοεμβρίου 2006, σχετικά με το κοινό σύστημα φόρου προστιθεμένης αξίας (εφεξής η «οδηγία για τον ΦΠΑ»), το Συμβούλιο, αποφασίζοντας ομόφωνα έπειτα από πρόταση της Επιτροπής, μπορεί να επιτρέψει σε κάθε κράτος μέλος να θεσπίζει ειδικά μέτρα παρέκκλισης από τις διατάξεις της οδηγίας, για λόγους απλούστευσης των διαδικασιών επιβολής του φόρου ή πρόληψης ορισμένων τύπων φοροδιαφυγής ή φοροαποφυγής.
            
            
               Με επιστολή που πρωτοκολλήθηκε στην Επιτροπή στις 18 Μαΐου 2016, η Εσθονία ζήτησε την άδεια να εφαρμόσει, από την 1η Ιανουαρίου 2018, μέτρο παρέκκλισης από το άρθρο 287 της οδηγίας για τον ΦΠΑ, με το οποίο επιτρέπεται στην Εσθονία να απαλλάσσει από τον ΦΠΑ τους υποκείμενους σε φόρο με ετήσιο κύκλο εργασιών που δεν υπερβαίνει τις 40 000 EUR.
            
            
               Σύμφωνα με το άρθρο 395 παράγραφος 2 της οδηγίας για τον ΦΠΑ, η Επιτροπή, με επιστολή της 4ης Οκτωβρίου 2016, ενημέρωσε τα άλλα κράτη μέλη σχετικά με το αίτημα της Εσθονίας. Η Επιτροπή κοινοποίησε στην Εσθονία, με επιστολή της 5ης Οκτωβρίου 2016, ότι διέθετε όλες τις απαραίτητες πληροφορίες για την εξέταση του αιτήματος.
            
            
               1.ΠΛΑΙΣΙΟ ΤΗΣ ΠΡΟΤΑΣΗΣ
            
            
               •Αιτιολόγηση και στόχοι της πρότασης
            
            
               Το κεφάλαιο 1 του τίτλου XII της οδηγίας για τον ΦΠΑ παρέχει στα κράτη μέλη τη δυνατότητα να θεσπίζουν ειδικά καθεστώτα για τις μικρές επιχειρήσεις, συμπεριλαμβανομένης της δυνατότητας να απαλλάσσουν τους υποκείμενους στον φόρο με ετήσιο κύκλο εργασιών κατώτερο από ένα συγκεκριμένο όριο. Η εν λόγω απαλλαγή σημαίνει ότι ο υποκείμενος στον φόρο δεν οφείλει να χρεώνει ΦΠΑ για τις παραδόσεις που πραγματοποιεί και, συνεπώς, δεν έχει δικαίωμα έκπτωσης του ΦΠΑ επί των εισροών του.
            
            
               Σύμφωνα με το άρθρο 287 παράγραφος 8 της οδηγίας για τον ΦΠΑ, η Εσθονία μπορεί να παράσχει απαλλαγή από τον ΦΠΑ στους υποκείμενους στον φόρο, των οποίων ο ετήσιος κύκλος εργασιών δεν υπερβαίνει το ισόποσο των 16 000 EUR σε εθνικό νόμισμα, με βάση τον συντελεστή μετατροπής κατά την ημερομηνία προσχώρησής της. Η Εσθονία προσχώρησε στην ευρωζώνη την 1η Ιανουαρίου 2011.
            
            
               Με την αύξηση του κατώτατου ορίου από 16 000 EUR σε 40 000 EUR πέραν του οποίου υποκείμενος σε φόρο πρέπει να διαθέτει αριθμό φορολογικού μητρώου ΦΠΑ , αναμένεται ότι ο διοικητικός φόρτος για τις επιχειρήσεις που είναι επιλέξιμες για το καθεστώς, και ειδικότερα για τις πολύ μικρές επιχειρήσεις, θα μειωθεί ως αποτέλεσμα του μέτρου, απαλλάσσοντάς τες από πολλές υποχρεώσεις ΦΠΑ τις οποίες υπέχουν βάσει των κανονικών ρυθμίσεων για τον ΦΠΑ, όπως η τήρηση μητρώων ΦΠΑ ή η υποβολή δήλωσης ΦΠΑ.
            
            
               Επιπλέον, θα υπάρξει επίσης μείωση του φόρτου εργασίας των φορολογικών αρχών.
            
            
               Σύμφωνα με τις εσθονικές αρχές, το μέτρο δεν θα έχει σημαντική επίπτωση στο συνολικό ποσό εσόδων από τον ΦΠΑ που εισπράττονται στο στάδιο της τελικής κατανάλωσης.
            
            
               Οι υποκείμενοι στον φόρο των οποίων ο κύκλος εργασιών δεν υπερβαίνει το κατώτατο όριο θα εξακολουθούν να έχουν τη δυνατότητα να είναι εγγεγραμμένοι στα μητρώα ΦΠΑ.
            
            
               •Συνοχή με τις ισχύουσες διατάξεις στον τομέα πολιτικής
            
            
               Ανάλογες παρεκκλίσεις έχουν εγκριθεί και για άλλα κράτη μέλη. Στο Βέλγιο
                  2
                και στο Λουξεμβούργο
                  3
                εγκρίθηκε κατώτατο όριο 25 000 EUR, στην Πολωνία
                  4
                κατώτατο όριο 40 000 EUR, στη Λιθουανία
                  5
                κατώτατο όριο 45 000 EUR, στη Λετονία
                  6
                και στη Σλοβενία
                  7
                κατώτατο όριο 50 000 EUR, στην Ιταλία
                  8
                και στη Ρουμανία
                  9
                κατώτατο όριο 65 000 EUR.
            
            
               Οι παρεκκλίσεις από την οδηγία για τον ΦΠΑ θα πρέπει πάντοτε να ισχύουν για περιορισμένο χρονικό διάστημα, ώστε να μπορούν να αξιολογηθούν τα αποτελέσματά τους. Επιπλέον, οι διατάξεις των άρθρων 281 έως 294 της οδηγίας για τον ΦΠΑ σχετικά με το ειδικό καθεστώς για τις μικρές επιχειρήσεις τελούν σήμερα υπό επανεξέταση. Όπως ανακοινώθηκε στο σχέδιο δράσης για τον ΦΠΑ
                  10
               , καθώς και στο πρόγραμμα εργασίας της Επιτροπής για το 2017
                  11
               , η πρόταση της Επιτροπής υπό μορφή ολοκληρωμένης δέσμης μέτρων απλούστευσης αναμένεται να υποβληθεί έως τα τέλη του 2017.
            
            
               Προτείνεται, συνεπώς, να επιτραπεί η αύξηση του κατωτάτου ορίου στα 40 000 EUR από την 1η Ιανουαρίου 2018 έως την 31η Δεκεμβρίου 2020 το νωρίτερο ή η έναρξη ισχύος οδηγίας για την τροποποίηση των διατάξεων της οδηγίας για τον ΦΠΑ σχετικά με το ειδικό καθεστώς για τις μικρές επιχειρήσεις. 
            
            
               •Συνοχή με άλλες πολιτικές της Ένωσης
            
            
               
                  Το μέτρο συνάδει με τους στόχους της Ένωσης για τις μικρές επιχειρήσεις, όπως καθορίζονται στην ανακοίνωση της Επιτροπής «Προτεραιότητα στις μικρές επιχειρήσεις – Μια «Small Business Act» για την Ευρώπη
                     12
                  », η οποία καλεί τα κράτη μέλη να λαμβάνουν υπόψη τα ειδικά χαρακτηριστικά των ΜΜΕ κατά την εκπόνηση νομοθεσίας και, ως εκ τούτου, να απλουστεύσουν το υφιστάμενο ρυθμιστικό περιβάλλον.
               
            
            
               2.ΝΟΜΙΚΗ ΒΑΣΗ, ΕΠΙΚΟΥΡΙΚΟΤΗΤΑ ΚΑΙ ΑΝΑΛΟΓΙΚΟΤΗΤΑ
            
         
         
            
               •Νομική βάση
            
            
               
                  Άρθρο 395 της οδηγίας για τον ΦΠΑ.
               
            
            
               •Επικουρικότητα (για μη αποκλειστική αρμοδιότητα) 
            
            
               
                  Λαμβανομένης υπόψη της διάταξης της οδηγίας για τον ΦΠΑ στην οποία βασίζεται η πρόταση, δεν εφαρμόζεται η αρχή της επικουρικότητας.
               
            
            
               •Αναλογικότητα
            
            
               
                  Η απόφαση αφορά άδεια που χορηγείται σε κράτος μέλος κατόπιν αιτήματός του και ουδόλως συνιστά υποχρέωση.
               
            
            
               Δεδομένου του περιορισμένου πεδίου εφαρμογής της παρέκκλισης, το ειδικό μέτρο είναι ανάλογο προς τον επιδιωκόμενο σκοπό, δηλαδή απλούστευση προς όφελος επιπρόσθετου αριθμού μικρών επιχειρήσεων υποκείμενων στον φόρο, αλλά και της φορολογικής διοίκησης.
            
            
               •Επιλογή του νομικού μέσου
            
            
               Προτεινόμενο μέσο: εκτελεστική απόφαση του Συμβουλίου.
            
            
               Άλλες πράξεις δεν θα ήταν κατάλληλες, διότι βάσει του άρθρου 395 της οδηγίας για τον ΦΠΑ, η παρέκκλιση από τους κοινούς κανόνες για τον ΦΠΑ είναι δυνατή μόνο με έγκριση του Συμβουλίου, το οποίο αποφασίζει ομόφωνα κατόπιν πρότασης της Επιτροπής. Συνεπώς, η εκτελεστική απόφαση του Συμβουλίου είναι το καταλληλότερο νομικό μέσο, δεδομένου ότι μπορεί να απευθύνεται σε μεμονωμένο κράτος μέλος.
            
            
               3.ΑΠΟΤΕΛΕΣΜΑΤΑ ΤΩΝ ΕΚ ΤΩΝ ΥΣΤΕΡΩΝ ΑΞΙΟΛΟΓΗΣΕΩΝ, ΤΩΝ ΔΙΑΒΟΥΛΕΥΣΕΩΝ ΜΕ ΤΑ ΕΝΔΙΑΦΕΡΟΜΕΝΑ ΜΕΡΗ ΚΑΙ ΤΩΝ ΕΚΤΙΜΗΣΕΩΝ ΕΠΙΠΤΩΣΕΩΝ
            
            
               •Διαβουλεύσεις με τους ενδιαφερόμενους
            
            
               Η παρούσα πρόταση βασίζεται σε αίτημα της Εσθονίας και αφορά μόνο το εν λόγω κράτος μέλος.
            
            
               •Συγκέντρωση και χρήση εμπειρογνωσίας
            
            
               Δεν υπήρξε ανάγκη εξωτερικής εμπειρογνωσίας.
            
            
               •Εκτίμηση επιπτώσεων
            
            
               Στόχος της πρότασης εκτελεστικής απόφασης του Συμβουλίου είναι η αύξηση του σημερινού κατωτάτου ορίου απαλλαγής ως μέτρου απλούστευσης, το οποίο καταργεί πολλές υποχρεώσεις όσον αφορά τον ΦΠΑ για τις επιχειρήσεις με ετήσιο κύκλο εργασιών που δεν υπερβαίνει το ποσό των 40 000 EUR. Ως εκ τούτου, θα έχει δυνητικά θετικό αντίκτυπο στη μείωση του διοικητικού φόρτου ορισμένων υποκείμενων στον φόρο και, συνεπώς, της φορολογικής διοίκησης.
            
            
               Το 2015 υπήρχαν 15 119 υποκείμενοι στον φόρο που διέθεταν αριθμό φορολογικού μητρώου ΦΠΑ, με ετήσιο κύκλο εργασιών από 16 001 EUR έως 40 000 EUR (ποσό που αντιστοιχεί στο 19,4 % του συνολικού αριθμού των υποκείμενων στον φόρο που διαθέτουν αριθμό φορολογικού μητρώου ΦΠΑ) και, οι οποίοι, επιπλέον, καθίστανται επιλέξιμοι για απαλλαγή από τον ΦΠΑ στο πλαίσιο της παρέκκλισης. Σύμφωνα με τις εσθονικές αρχές, περίπου 3 000 υποκείμενοι στον φόρο που ανήκουν σε αυτή την ομάδα (το 3,8 % του συνολικού αριθμού των υποκείμενων επί του παρόντος στον φόρο) πωλούν κυρίως αγαθά σε τελικούς καταναλωτές. Ωστόσο, το μέτρο δεν θα έχει σημαντική επίπτωση στο συνολικό ποσό των εσόδων από τον ΦΠΑ που εισπράττονται στο στάδιο της τελικής κατανάλωσης. Εκτιμάται ότι τα ετήσια κρατικά έσοδα από τον ΦΠΑ μπορεί να σημειώσουν πτώση κατά 6,6 εκατομμύρια ευρώ, ποσό το οποίο αντιστοιχεί στο 0,39 % των συνολικών εσόδων από τον ΦΠΑ.
            
            
               
                  Υποκείμενοι στον φόρο των οποίων ο φορολογητέος κύκλος εργασιών δεν υπερβαίνει το κατώτατο όριο δεν θα πρέπει να διαθέτουν αριθμό φορολογικού μητρώου ΦΠΑ και, ως εκ τούτου, ο διοικητικός φόρτος τους θα μειωθεί ως αποτέλεσμα του μέτρου, δεδομένου ότι δεν θα είναι υποχρεωμένοι να τηρούν μητρώα ΦΠΑ ή να υποβάλουν δήλωση ΦΠΑ. Επιπλέον, θα επιτευχθεί επίσης μείωση του φόρτου εργασίας των φορολογικών αρχών.
               
            
            
               4.ΔΗΜΟΣΙΟΝΟΜΙΚΕΣ ΕΠΙΠΤΩΣΕΙΣ
            
         
         
            
               Η πρόταση δεν έχει επιπτώσεις στον προϋπολογισμό της ΕΕ, διότι η Εσθονία θα προβεί σε υπολογισμό της αντισταθμιστικής αποζημίωσης σύμφωνα με το άρθρο 6 του κανονισμού (ΕΟΚ, ΕΥΡΑΤΟΜ) 1553/89 του Συμβουλίου
                  13
               .
            
            
               5.ΛΟΙΠΑ ΣΤΟΙΧΕΙΑ
            
            
               Η πρόταση περιλαμβάνει ρήτρα λήξης ισχύος.
            
            
               2017/0018 (NLE)
            
            
               Πρόταση
            
            
               EKTEΛΕΣΤΙΚΗ ΑΠΟΦΑΣΗ ΤΟΥ ΣΥΜΒΟΥΛΙΟΥ
            
            
               που επιτρέπει στη Δημοκρατία της Εσθονίας να εφαρμόσει ειδικό μέτρο παρέκκλισης από το άρθρο 287 της οδηγίας 2006/112/ΕΚ σχετικά με το κοινό σύστημα φόρου προστιθέμενης αξίας
            
            
               ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
            
            
               Έχοντας υπόψη τη Συνθήκη για τη λειτουργία της Ευρωπαϊκής Ένωσης, 
            
            
               Έχοντας υπόψη την οδηγία 2006/112/EΚ του Συμβουλίου, της 28ης Νοεμβρίου 2006, σχετικά με το κοινό σύστημα φόρου προστιθέμενης αξίας
                  14
               , και ιδίως το άρθρο 395,
            
            
               Έχοντας υπόψη την πρόταση της Ευρωπαϊκής Επιτροπής,
            
            
               Εκτιμώντας τα ακόλουθα:
            
            
               (1)Με επιστολή που πρωτοκολλήθηκε στην Επιτροπή στις 18 Μαΐου 2016, η Εσθονία ζήτησε την άδεια να εφαρμόσει μέτρο παρέκκλισης από το άρθρο 287 της οδηγίας 2006/112/EΚ, με το οποίο επιτρέπεται στην Εσθονία να απαλλάσσει από τον ΦΠΑ τους υποκείμενους σε φόρο με ετήσιο κύκλο εργασιών που δεν υπερβαίνει τις 40 000 EUR από 1ης Ιανουαρίου 2018.
            
            
               (2)Σύμφωνα με τις διατάξεις του άρθρου 395 παράγραφος 2 της οδηγίας 2006/112/ΕΚ, η Επιτροπή ενημέρωσε τα άλλα κράτη μέλη, με επιστολή της 4ης Οκτωβρίου 2016, σχετικά με το αίτημα που υπέβαλε η Εσθονία. Η Επιτροπή κοινοποίησε στην Εσθονία, με επιστολή της 5ης Οκτωβρίου 2016, ότι διέθετε όλες τις απαραίτητες πληροφορίες για την εξέταση του αιτήματος.
            
            
               (3)Σύμφωνα με το άρθρο 287 παράγραφος 8 της οδηγίας 2006/112/EΚ, η Εσθονία μπορεί να παράσχει απαλλαγή από τον ΦΠΑ στους υποκείμενους στον φόρο, των οποίων ο ετήσιος κύκλος εργασιών δεν υπερβαίνει το ισόποσο των 16 000 EUR σε εθνικό νόμισμα, με βάση τον συντελεστή μετατροπής κατά την ημερομηνία προσχώρησής της.
            
            
               (4)Η αιτούμενη παρέκκλιση συνάδει με τους στόχους της ανακοίνωσης της Επιτροπής «Προτεραιότητα στις μικρές επιχειρήσεις» - «Μια "Small Business Act" για την Ευρώπη», της 25ης Ιουνίου 2008
                  15
               .
            
            
               (5)Δεδομένου ότι το παρόν μέτρο παρέκκλισης θα έχει ως αποτέλεσμα τη μείωση των υποχρεώσεων των μικρότερων επιχειρήσεων όσον αφορά τον ΦΠΑ, θα πρέπει να επιτραπεί στην Εσθονία να εφαρμόσει το μέτρο για περιορισμένο χρονικό διάστημα έως την 31η Δεκεμβρίου 2020. Οι υποκείμενοι στον φόρο θα πρέπει να εξακολουθούν να έχουν τη δυνατότητα να επιλέγουν το κανονικό καθεστώς ΦΠΑ.
            
            
               (6)Οι διατάξεις των άρθρων 281 έως 294 της οδηγίας 2006/112/ΕΚ σχετικά με το ειδικό καθεστώς για τις μικρές επιχειρήσεις υπόκεινται σε αναθεώρηση και, ως εκ τούτου, ενδέχεται να αρχίσει να ισχύει πριν από την προαναφερθείσα ημερομηνία μια οδηγία, με την οποία θα τροποποιούνται οι εν λόγω διατάξεις της οδηγίας για τον ΦΠΑ.
            
            
               (7)Από τις πληροφορίες που κοινοποίησε η Εσθονία συνάγεται ότι η αύξηση του ορίου θα έχει αμελητέα μόνο επίπτωση στο συνολικό ποσό των φορολογικών εσόδων που εισπράττονται στο στάδιο της τελικής κατανάλωσης.
            
            
               (8)Η παρέκκλιση δεν έχει αρνητικές επιπτώσεις στους ίδιους πόρους της Ένωσης που προέρχονται από τον φόρο προστιθέμενης αξίας,
            
         
         
            
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ: 
            
            
               Άρθρο 1
            
            
               Κατά παρέκκλιση του άρθρου 287 παράγραφος 8 της οδηγίας 2006/112/ΕΚ, επιτρέπεται στη Δημοκρατία της Εσθονίας να απαλλάσσει από τον ΦΠΑ τους υποκειμένους στον φόρο με ετήσιο κύκλο εργασιών που δεν υπερβαίνει τις 40 000 EUR.
            
            
               Άρθρο 2
            
            
               Η παρούσα απόφαση αρχίζει να ισχύει την ημέρα της κοινοποίησής της.
            
            
            
               Η παρούσα απόφαση εφαρμόζεται από την 1η Ιανουαρίου 2018 έως τις 31 Δεκεμβρίου 2020 ή έως την έναρξη ισχύος οδηγίας για την τροποποίηση των διατάξεων των άρθρων 281 έως 294 της οδηγίας 2006/112/ΕΚ σχετικά με το ειδικό καθεστώς για τις μικρές επιχειρήσεις, ανάλογα με το ποια από τις δύο ημερομηνίες προηγείται.
            
            
               Άρθρο 3
            
            
               Η παρούσα απόφαση απευθύνεται στη Δημοκρατία της Εσθονίας.
            
            
               Βρυξέλλες,
            
            
               
                     Για το Συμβούλιο
               
               
                     Ο Πρόεδρος
               
            
         
         
            
                  
                     (1)
                  ΕΕ L 347 της 11.12.2006, σ. 1.
               
               
                  
                     (2)
                  Εκτελεστική απόφαση (ΕΕ) 2015/2348 του Συμβουλίου, της 10ης Δεκεμβρίου 2015, για την τροποποίηση της εκτελεστικής απόφασης 2013/53/ΕΕ που επιτρέπει στο Βασίλειο του Βελγίου να εισάγει ειδικό μέτρο παρέκκλισης από το άρθρο 285 της οδηγίας 2006/112/ΕΚ σχετικά με το κοινό σύστημα φόρου προστιθέμενης αξίας (ΕΕ L 330 της 16.12.2015, σ. 51).
               
               
                  
                     (3)
                  Εκτελεστική απόφαση 2013/677/ΕΕ του Συμβουλίου, της 15ης Νοεμβρίου 2013, που επιτρέπει στο Λουξεμβούργο να εισαγάγει ειδικό μέτρο παρέκκλισης από το άρθρο 285 της οδηγίας 2006/112/ΕΚ σχετικά με το κοινό σύστημα φόρου προστιθεμένης αξίας (ΕΕ L 316 της 27.11.2013, σ. 33).
               
               
                  
                     (4)
                  Εκτελεστική απόφαση (ΕΕ) 2016/2090 του Συμβουλίου, της 21ης Νοεμβρίου 2016, για την τροποποίηση της απόφασης 2009/790/ΕΚ που επιτρέπει στη Δημοκρατία της Πολωνίας να εφαρμόσει μέτρο παρέκκλισης του άρθρου 287 της οδηγίας 2006/112/ΕΚ σχετικά με το κοινό σύστημα φόρου προστιθέμενης αξίας (ΕΕ L 324 της 30.11.2016, σ. 7). 
               
               
                  
                     (5)
                  Εκτελεστική απόφαση 2014/795/EE του Συμβουλίου, της 7ης Νοεμβρίου 2014, σχετικά με την παράταση της εκτελεστικής απόφασης 2011/335/ΕΕ, που επιτρέπει στη Δημοκρατία της Λιθουανίας να εφαρμόσει μέτρο παρέκκλισης από το άρθρο 287 της οδηγίας 2006/112/ΕΚ σχετικά με το κοινό σύστημα φόρου προστιθέμενης αξίας (ΕΕ L 330 της 15.11.2014, σ. 44).
               
               
                  
                     (6)
                  Εκτελεστική απόφαση 2014/796/ΕΕ του Συμβουλίου, της 7ης Νοεμβρίου 2014, που επιτρέπει στη Δημοκρατία της Λετονίας να εφαρμόσει μέτρο παρέκκλισης από το άρθρο 287 της οδηγίας 2006/112/ΕΚ σχετικά με το κοινό σύστημα φόρου προστιθέμενης αξίας (ΕΕ L 330 της 15.11.2014, σ. 46).
               
               
                  
                     (7)
                  Εκτελεστική απόφαση 2015/2089/ΕΕ του Συμβουλίου, της 10ης Νοεμβρίου 2015, για την τροποποίηση της εκτελεστικής απόφασης 2013/54/ΕΕ με την οποία επιτρέπεται στη Δημοκρατία της Σλοβενίας να εφαρμόσει ειδικό μέτρο παρέκκλισης από το άρθρο 287 της οδηγίας 2006/112/ΕΚ σχετικά με το κοινό σύστημα φόρου προστιθέμενης αξίας (ΕΕ L 302 της 19.11.2015, σ.107).
               
               
                  
                     (8)
                  Εκτελεστική απόφαση (ΕΕ) 2016/1988 του Συμβουλίου, της 8ης Νοεμβρίου 2016, που επιτρέπει στην Ιταλική Δημοκρατία να συνεχίσει να εφαρμόζει ειδικό μέτρο παρέκκλισης από το άρθρο 285 της οδηγίας 2006/112/ΕΚ σχετικά με το κοινό σύστημα φόρου προστιθέμενης αξίας (ΕΕ L 306 της 15.11.2016, σ. 11).
               
               
                  
                     (9)
                  Εκτελεστική απόφαση 2014/931/EE του Συμβουλίου, της 16ης Δεκεμβρίου 2014, για την παράταση της εφαρμογής της εκτελεστικής απόφασης 2012/181/ΕΕ, με την οποία επιτρέπεται στη Ρουμανία να εισαγάγει μέτρο παρέκκλισης από το άρθρο 287 της οδηγίας 2006/112/ΕΚ σχετικά με το κοινό σύστημα φόρου προστιθέμενης αξίας (ΕΕ L 365 της 19.12.2014, σ. 145).
               
               
                  
                     (10)
                  Ανακοίνωση της Επιτροπής προς το Ευρωπαϊκό Κοινοβούλιο, το Συμβούλιο και την Ευρωπαϊκή Οικονομική και Κοινωνική Επιτροπή σχετικά με ένα σχέδιο δράσης για τον ΦΠΑ - Προς έναν ενιαίο χώρο ΦΠΑ στην ΕΕ - Η ώρα των αποφάσεων, Βρυξέλλες, 7.4.2016, COM(2016)148 final.
               
               
                  
                     (11)
                  Πρόγραμμα εργασίας της Επιτροπής 2017 - Δημιουργία μιας Ευρώπης που προστατεύει, ενδυναμώνει και υπερασπίζεται τους πολίτες της, Στρασβούργο, 25.10.2016, COM(2016)710 final 
               
               
                  
                     (12)
                  COM(2008) 394 της 25ης Ιουνίου 2008.
               
               
                  
                     (13)
                  EE L 155 της 7.6.1989, σ. 9-13.
               
               
                  
                     (14)
                  EE L 347 της 11.12.2006, σ. 1.
               
               
                  
                     (15)
                  Ανακοίνωση της Επιτροπής στο Ευρωπαϊκό Κοινοβούλιο, στο Συμβούλιο, στην Ευρωπαϊκή Οικονομική και Κοινωνική Επιτροπή και στην Επιτροπή των Περιφερειών - «Προτεραιότητα στις Μικρές Επιχειρήσεις» - «Μια “Small Business Act” για την Ευρώπη», Βρυξέλλες, 25.6.2008, COM(2008)394 τελικό.